Ο Ερντογάν ζητά απ’ τον Γκαντάφι να παραιτηθεί
το Διεθνές Ποινικό Δικαστήριο μιλά για «σοβαρά» στοιχεία για εγκλήματα κατά της ανθρωπότητας στη Λιβύη
Ο Πρωθυπουργός της Τουρκίας, Ρετζέπ Ταγίπ Ερντογάν, προέτρεψε τον ηγέτη της Λιβύης, Μοαμάρ Γκαντάφι, να αποχωρήσει και να εγκαταλείψει τη χώρα «αμέσως». Ο κ. Ερντογάν δήλωσε την Τρίτη από την Κωνσταντινούπολη ότι ο κ. Γκαντάφι έχει επιλέξει «αίμα, δάκρυα και καταστροφή» ενώ αγνοεί τις εκκλήσεις για μεταρρυθμίσεις. Όπως είπε, ο κ. Γκαντάφι θα πρέπει να αποχωρήσει για να αποτρέψει το λαό του από το να υποφέρει περαιτέρω. Η Τουρκία υπήρξε ισχυρός σύμμαχος της Λιβυκής κυβέρνησης και είχε εκφράσει την αντίθεση της τον Μάρτιο στην επιβολή κυρώσεων ή την στρατιωτική εμπλοκή στην αφρικανική αυτή χώρα. Η κυβέρνηση της Τουρκίας ανακοίνωσε την Δευτέρα ότι θα απομακρύνει το προσωπικό της πρεσβείας της, η οποία ήταν μια από τις ελάχιστες διπλωματικές αποστολές που παρέμεναν στην περιοχή. Τα ΗΕ απέσυραν επίσης την αποστολή τους από την Τρίπολι την Κυριακή. Η Ιταλία ανακοίνωσε την Τρίτη ότι θα συνεργαστεί με το ΝΑΤΟ για την επιβολή χρονοδιαγράμματος όσον αφορά τον τερματισμό των στρατιωτικών επιχειρήσεων στη Λιβύη. Η Ιταλία αύξησε την παρουσία της στην διεθνή αποστολή την περασμένη εβδομάδα, επιτρέποντας στα μαχητικά της αεροσκάφη να συμμετέχουν στις αεροεπιδρομές πάνω από την Λιβύη. Εντωμεταξύ, ο εισαγγελέας του Διεθνούς Ποινικού Δικαστηρίου, Λούις Μορένο – Οκάμπο, δήλωσε ότι έχει στη διάθεση του «σοβαρά αποδεικτικά στοιχεία» για την διάπραξη εγκλημάτων κατά της ανθρωπότητας στη Λιβύη. Όπως είπε, έχει τεκμηριωμένα στοιχεία για δολοφονίες πολιτών σε διαδηλώσεις, μαζικές παράνομες συλλήψεις, βασανισμούς ανθρώπων και εξαφανίσεις.